《宿张道士山房》
清代·屠粹忠

虚窗近好山，山影窥窗隙。藤穿古洞幽，月过小桥窄。

放雨一旗古，堆云半榻白。老树作人喧，新萝补天阙。

煨笋及烹薇，在在皆手泽。禽到学书符，客来愁水厄。

意与石俱闲，诗随花共发。见我何殷殷，云是岁星谪。

相订赤城游，霞光起眉额。夜梦入天台，玉女共晨夕。

作者简介：（?—1706）浙江定海人，字纯甫，号芝岩。顺治十五年进士，官至兵部尚书。康熙帝曾亲书“修龄堂”扁额赐之。有《三才藻异》。